hammer
Hammer, værktøj til at overføre stød eller slag. Hammerens hoved har i den ene ende normalt en svagt hvælvet bane og i den anden ende en pen. Hamre findes i forskellige udførelser alt efter formål og anvendelsesområde; den almindeligste er håndhammeren med rundt eller firkantet hoved og med pennen udformet enten rektangulær med halvcirkelformet spids eller næsten kugleformet. Andre typer er monterings-, murer-, klap- (mukkert), slagge-, drive-, poler- og sikkehamre. Efter formål fremstilles hammerhoveder af forskellige metaller (fx bly, jern eller kobber) samt af træ, gummi eller plast.